Gandia presenta en Fitur el primer alberg juvenil de la ciutat
22 gener 2025

## Gandia presenta en Fitur el primer alberg juvenil de la ciutat22 gener 2025Última actualització: 22 gener 2025

![](../gestion/img/bf2c6ec36f31809d58d862c4a43a4a7457a1df4f78791d171d0cfd3e468961a2.JPG)  
  

L’alcalde de Gandia, ****José Manuel Prieto****, i la primera tinenta d’Alcaldia i regidora de Patrimoni i Medi Ambient, ****Alícia Izquierdo****, han presentat aquesta vesprada a la Fira Internacional de Turisme de Madrid (FITUR), el primer alberg juvenil de la ciutat, que es construirà a l’entorn de les Alqueries de les Foies (del Gall i de les Boles), del segle XIX i protegides com a béns de rellevància locals. En una parcel·la de 20.000 metres quadrats, al Grau, molt prop de la platja de Gandia.

Es tracta d’un nou tipus d'allotjament sostenible, amb capacitat per a 100 places, ajustat a les seues necessitats i moment vital dels joves i connectat amb l'entorn natural. Completarà l'oferta de Gandia en allotjaments on la naturalesa és un dels grans al·licients.

L'avantprojecte d'estudi de restauració dels edificis i la viabilitat d'adequació com a allotjament turístic ja està encarregat, amb un pressupost de més 17.500 €, a la Universitat Politècnica de València. Cal recordar que en aquestes alqueries ja s'han invertit més de 230.000 € en la conservació de les seues estructures.

__«El projecte de primer alberg juvenil de Gandia, arriba en un moment idoni, en el qual podem parlar de consolidació d'una oferta turística molt potent per a gent jove. En aquest sentit, podem destacar els festivals musicals de l'estiu; la zona d'escala de la Penya Roja en Marxuquera; o els esdeveniments esportius... Gandia està vivint una gran transformació de la ciutat, amb inversions i projectes estratègics, i amb ella també enfortint el nostre sector turístic, per a oferir tot tipus de plans turístics, per a tot l'any i per a tots els perfils de turistes»__, ha explicat l’alcalde.

El projecte naix de la voluntat del municipi de Gandia per crear un espai de lleure i formació destinat al jovent, en el qual es puguen dur a terme activitats de tipus recreatiu i educatiu en un règim d’allotjament continuat. La necessitat d’un espai d’aquestes característiques ve marcat per la manca d’instal·lacions similars en les proximitats i per l’interés de l’Ajuntament de Gandia de desenvolupar noves formes de turisme basades en el respecte i la posada en valor del patrimoni històric, mediambiental i cultural de la nostra ciutat. Gandia, a pesar de ser una ciutat amb una consolidada tradició turística, no compta amb instal·lacions públiques, estables i de qualitat destinades a albergar activitats de lleure educatiu, menys encara en un entorn natural i patrimonial com l’escollit per a aquest projecte.

La presència de dues històriques alqueries residencials de titularitat municipal en una mateixa parcel·la, protegides com a béns de rellevància locals, ofereix una oportunitat immillorable per tal de fer realitat aquest anhel. __«A aquest escenari encara s’afegeix la posició privilegiada d’aquests edificis, a tocar de la platja, el Grau, les instal·lacions portuàries i l’Anella Verda de Gandia, específicament en l’eix que connecta la ribera del riu Serpis. Amb tots aquests condicionants, propicis per al desenvolupament d’un alberg de joventut en aquest espai, l’Ajuntament de Gandia ha contactat amb la Universitat Politècnica de València per tal de convertir aquest projecte en un referent a tot l’Estat en matèria de sostenibilitat, energies renovables i nul·la petjada ecològica»__, ha exposat la primera tinenta d’Alcaldia.   
  

****L’alberg juvenil****

Per a l’allotjament de les persones residents, aquest projecte contempla la construcció de diversos mòduls de fusta i materials moderns que s’integraran de manera mimètica amb l’entorn arbrat de l’alberg. Aquestes construccions estaran dotades de les més avançades tecnologies de sostenibilitat, per tal de reduir la seua petjada de carboni a nivells ínfims i proporcionar un entorn respectuós amb el medi ambient i autosuficient. Disposaran de plaques solars que generen l’electricitat necessària per mantenir el conjunt de les instal·lacions, així com de sistemes d’aerotèrmia i de recirculació d’aire amb l’objectiu de mantenir unes condicions d’habitabilitat i climatització òptimes. Aquests mòduls estaran realitzats en gran part amb materials locals i reciclats, tot afavorint la reducció de l’empremta ecològica de tota la construcció, fent d’aquest complex un referent a nivell estatal en matèria d’edificació sostenible.

A més, el conjunt de l’alberg estarà poblat per un extens bosc de ribera i altres exemples de vegetació local, especialment aquella que posa en context i valor els nostres conreus tradicionals, com la vinya, l’olivera i l’ametller. En conjunt, un entorn arbori construït per al gaudi però també per a l’educació del nostre jovent en la importància del medi ambient, l’agricultura i la preservació de la nostra memòria, no tan sols històrica sinó també paisatgística.  
  

****Les Alqueries de les Foies****

Pel que fa als dos edificis que formen part d’aquest complex, Alícia Izquierdo  ha destacat que es tracta de dues construccions residencials de mitjans del segle XIX en mans de la família Martínez de Vallejo. La primera d’elles, l’Alqueria del Gall, exercia com a casa principal, mentre que la segona, l’alqueria de les Boles, va ser edificada per Carlos Lozano Morant, capità d’artilleria emparentat amb els primers.

La finca comptava amb una extensió en conjunt de 30 fanecades, uns 25.000m2, dels quals la parcel·la actual en conserva quasi 20.000, fet que obre la possibilitat de desenvolupar totes les instal·lacions necessàries per tal de dotar aquest alberg de tots els espais de lleure, servei i allotjament per al jovent.  
  

__«En conjunt, presentem un projecte de futur per a la ciutat de Gandia on patrimoni, medi ambient, educació i jovent es donen la mà en un espai immillorable per permetre posar en valor els nostres recursos i obrir el nostre territori a noves formes de lleure i turisme sostenible»__, ha conclòs la primera tinenta d’Alcaldia.

[Twittear](https://twitter.com/share)